CELEX: 32020D0286
Language: lv
Date: 2020-02-27 00:00:00
Title: Padomes Lēmums (ES) 2020/286 (2020. gada 27. februāris) par nostāju, kas Eiropas Savienības vārdā ir jāieņem Narkotisko vielu komisijas sešdesmit trešajā sanāksmē par vienas vielas iekļaušanu Apvienoto Nāciju Organizācijas Konvencijas pret narkotisko un psihotropo vielu nelegālu apriti I tabulas vielu sarakstā

2.3.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 62/24
               
            
         PADOMES LĒMUMS (ES) 2020/286
         (2020. gada 27. februāris)
         par nostāju, kas Eiropas Savienības vārdā ir jāieņem Narkotisko vielu komisijas sešdesmit trešajā sanāksmē par vienas vielas iekļaušanu Apvienoto Nāciju Organizācijas Konvencijas pret narkotisko un psihotropo vielu nelegālu apriti I tabulas vielu sarakstā
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Apvienoto Nāciju Organizācijas 1988. gada Konvencija pret narkotisko un psihotropo vielu nelegālu apriti (“konvencija”) stājās spēkā 1990. gada 11. novembrī un Savienība to noslēdza ar Padomes Lēmumu 90/611/EEK (1).
                  
               
                     (2)
                  
                  
                     Saskaņā ar konvencijas 12. panta 2.–7. punktu konvencijas tabulās, kurās ir uzskaitīti narkotisko vielu prekursori, var pievienot jaunas vielas.
                  
               
                     (3)
                  
                  
                     Narkotisko vielu komisijai tās sešdesmit trešajā sanāksmē 2020. gada 2.–6. martā Vīnē ir jāpieņem lēmums par vienas vielas iekļaušanu konvencijas I tabulā.
                  
               
                     (4)
                  
                  
                     Ir lietderīgi noteikt nostāju, kas Savienības vārdā ir jāieņem Narkotisko vielu komisijā, jo lēmums radīs juridiskas sekas Savienībai un tas var būtiski ietekmēt Savienības tiesību aktu saturu, proti, Padomes Regulu (EK) Nr. 111/2005 (2) un Eiropas Parlamenta un Padomes Regulu (EK) Nr. 273/2004 (3).
                  
               
                     (5)
                  
                  
                     Saskaņā ar Starptautiskās Narkotiku kontroles padomes novērtējumu vielu – metil-alfa-fenilacetoacetātu (MAPA) – bieži izmanto amfetamīna un metamfetamīna nelikumīgai ražošanai. Ir pierādījumi, ka minēto narkotisko vielu un psihotropo vielu nelegālās izgatavošanas apjoms un mērogs rada nopietnas sabiedrības veselības vai sociālās problēmas tādā mērā, kas pamato starptautiskās kontroles piemērošanu metil-alfa-fenilacetoacetātam (MAPA). Amfetamīna un metamfetamīna nelikumīga ražošana Savienībā rada būtiskas sabiedrības veselības un sociālās problēmas. Ar metil-alfa-fenilacetoacetāta (MAPA) nelikumīgu tirdzniecību saistīti incidenti notiek aizvien biežāk un lielākos apjomos, un organizētās noziedzības grupas Savienībā nelikumīgi eksportē amfetamīnu un metamfetamīnu uz trešām valstīm.
                  
               
                     (6)
                  
                  
                     Savienības nostāja būtu jāpauž tām Savienības dalībvalstīm, kuras ir Narkotisko vielu komisijas locekles,
                  
               IR PIEŅĒMUSI ŠO LĒMUMU.
         
            1. pants
            Nostāja, kas Savienības vārdā ir jāieņem Narkotisko vielu komisijas sešdesmit trešajā sanāksmē, ir iekļaut vielu – metil-alfa-fenilacetoacetāts (MAPA) – konvencijas I tabulā.
         
         
            2. pants
            Lēmuma 1. pantā noteikto nostāju, rīkojoties kopīgi, pauž Savienības dalībvalstis, kas ir Narkotisko vielu komisijas locekles.
         
         
            3. pants
            Šis lēmums stājas spēkā tā pieņemšanas dienā.
         
         
            Briselē, 2020. gada 27. februārī
            
               
                  Padomes vārdā –
               
               
                  priekšsēdētājs
               
               D. HORVAT
            
         
         
            (1)  Padomes Lēmums 90/611/EEK (1990. gada 22. oktobris) par Apvienoto Nāciju Organizācijas Konvencijas pret narkotisko un psihotropo vielu nelikumīgu tirdzniecību noslēgšanu Eiropas Ekonomikas kopienas vārdā (OV L 326, 24.11.1990., 56. lpp.).
         
            (2)  Padomes Regula (EK) Nr. 111/2005 (2004. gada 22. decembris), ar ko paredz noteikumus par uzraudzību attiecībā uz narkotisko vielu prekursoru tirdzniecību starp Savienību un trešām valstīm (OV L 22, 26.1.2005., 1. lpp.).
         
            (3)  Eiropas Parlamenta un Padomes Regula (EK) Nr. 273/2004 (2004. gada 11. februāris) par narkotisko vielu prekursoriem (OV L 47, 18.2.2004., 1. lpp.).